בהוצאת "חכם לב"
פרשת ואתחנן

"ונשמרתם מאוד לנפשותיכם" – שמירת הגוף כיסוד בעבודת ה'
ישנן שתי מצוות שבתורה שלגביהן נאמרה המילה "מאוד".
האחת – "ונשמרתם מאוד לנפשותיכם" (דברים ד, טו); והשנייה – "רק השמר לך ושמור נפשך מאוד פן תשכח את הדברים אשר ראו עיניך... והודעתם לבניך ולבני בניך. יום אשר עמדת לפני ה' אלוקיך בחורב" (שם ד, ט–י), העוסקת במצוות זכירת מעמד הר סיני.
לכאורה, אלו שתי מצוות שונות: האחת עוסקת בשמירת הגוף, והשנייה בזכירת מעמד הר סיני. שהיא היסוד לאמונה, ללימוד התורה ולקיום המצוות.
אך יש לשאול: מדוע דווקא בשתי מצוות אלו הדגישה התורה את המילה "מאוד"? ניתן להבין את חשיבות זכירת מעמד הר סיני, אך מהי המעלה המיוחדת שבשמירת הגוף?
נראה שהתורה מלמדת אותנו כאן יסוד גדול. כשם שהנשמה זקוקה לשמירה מתמדת באמצעות זכירת מעמד הר סיני, לימוד התורה וקיום המצוות, כך גם הגוף זקוק לשמירה מיוחדת. אל לנו לזלזל בגוף ולחשוב שרק הנשמה חשובה. הקדוש ברוך הוא ברא את האדם כמורכב מגוף ונשמה, ורק מתוך החיבור ביניהם יכול האדם להשלים את ייעודו בעולם.
הגוף אינו דבר שולי, אלא כלי יקר לעבודת ה'. לכן פוסק הרמב"ם (הלכות דעות ד, א):
היות הגוף בריא ושלם מדרכי ה' הוא, שהרי אי אפשר שיבין או ידע דבר מידיעת הבורא והוא חולה; לפיכך צריך אדם להרחיק עצמו מדברים המאבדין את הגוף ולהנהיג עצמו בדברים המברין והמחלימים.
נמצא, ששמירת הבריאות איננה רק צורך גופני, אלא חלק בלתי נפרד מעבודת ה'. 
משום כך החמירה התורה כל כך באיסור המאבד את עצמו לדעת. חז"ל קבעו שמאבד עצמו לדעת אין מתעסקים בו ככל דיני האבלות הרגילים (שמחות ב, א; שולחן ערוך, יורה דעה סימן שמה). חומרת הדבר נובעת מכך שהאדם אינו בעלים על חייו וגופו, אלא הם פיקדון שהפקיד בידו הקב"ה.
רעיון זה מתבאר גם בתפילת נעילה, שבה אנו אומרים: "למען נחדל מעושק ידינו."
ביאר הגרי"ד סולובייצ'יק זצ"ל, בספרו "על התשובה", שהבקשה היא שנפסיק להשתמש בכוחות שנתן לנו הקב"ה שלא לשם שמים. כאשר האדם משתמש בגופו בניגוד לרצון ה', הרי הוא כמי שעושק את הפיקדון שניתן לו מאת הבורא. הגוף ניתן לאדם כדי לעבוד בו את ה', וכאשר הוא מנצל אותו למטרות המנוגדות לייעודו – הרי זה בכלל "עושק ידינו".
על כן מוטלת עלינו החובה לשמור על בריאות הגוף, להימנע מכל זלזול בו ולהכיר בכך שהוא מתנה יקרה מאת הקב"ה. כשם שאנו מצווים לשמור על נשמתנו באמצעות תורה ומצוות, כך אנו מצווים לשמור על גופנו, כדי שיהיה כלי ראוי לעבודת ה'.
נמצא ששתי המצוות שבהן נאמרה המילה "מאוד" משלימות זו את זו: "רק השמר לך ושמור נפשך מאוד" - שמירת עולמה הרוחני של הנשמה באמצעות זכירת מעמד הר סיני; "ונשמרתם מאוד לנפשותיכם" - שמירת הגוף, שהוא הכלי שבאמצעותו מקיים האדם את רצון בוראו.
רק כאשר הגוף והנשמה נשמרים יחד, זוכה האדם לעבוד את הקדוש ברוך הוא בשלמות.


"שׁוּבוּ לָכֶם לְאָהֳלֵיכֶם" – הגדולה שבחיי המעשה
אנחנו נמצאים לפני פרשת ואתחנן, ובפרשתנו יש ריבוי של נושאים ויסודות גדולים.
לאחר מעמד הר סיני אומר הקדוש ברוך הוא למשה: "לֵךְ אֱמֹר לָהֶם שׁוּבוּ לָכֶם לְאָהֳלֵיכֶם" (דברים ה, כז). 
אמר על כך רבי שמחה בונים מפשיסחא, שעצם ההתעלות של עם ישראל במעמד הר סיני היא דבר גדול, אולם הניסיון האמיתי מתחיל לאחר מכן – כאשר שבים אל הבית ואל שגרת החיים. אז מתברר האם האדם ממשיך לחיות את התורה גם בתוך המציאות היומיומית.
זהו פירוש הפסוק: "לֵךְ אֱמֹר לָהֶם שׁוּבוּ לָכֶם לְאָהֳלֵיכֶם" - חזרו אל אוהליכם עם התורה. שובו אל הבית, אל חיי המעשה, ושם קיימו את התורה והמצוות. דווקא בתוך שגרת החיים מתגלה מעלתו האמיתית של האדם.
ישנן דתות שבהן יש אנשים הפורשים מכל ענייני העולם הזה, מתוך מחשבה שהדבקות בה' מחייבת התנתקות מן הגשמיות. אולם דרכה של התורה שונה. רצונו של הקדוש ברוך הוא הוא שהאדם יקיים את התורה והמצוות דווקא בתוך החיים, בתוך הבית ובתוך המשפחה.
חז"ל אף פירשו את הפסוק "שובו לכם לאהליכם - לאהליכם – לנשותיכם (עבודה זרה ה ע"א). כלומר, לאחר ההתגלות הגדולה שבמעמד הר סיני נצטוו ישראל לחזור אל חיי המשפחה, ומתוך כך להמשיך את חיי התורה והקדושה.
זוהי גדולתו של האדם – לקיים את התורה בתוך ביתו, בתוך משפחתו ובתוך חיי המעשה, ולא רק בשעות של התעלות רוחנית.
יהי רצון שנזכה לקיים תורה ומצוות כבני אדם החיים בעולם הזה, ולהשרות את קדושת התורה בכל תחומי חיינו.

דבר הלכה - מצות אהבת ה'
הרמב"ם מנה בספר המצוות (מצות עשה ג) את מצות אהבת ה', וכתב: 
היא שצונו לאהבו יתעלה, וזה שנתבונן ונשכיל מצוותיו ופעולותיו עד שנשיגהו ונתענג בהשגתו תכלית התענוג, וזאת היא האהבה המחויבת.
מדברי הרמב"ם עולה לכאורה שההתבוננות במצוותיו ובפעולותיו של הקב"ה היא עיקר המצוה, שכן באמצעותה מגיע האדם להשגת ה' ולאהבתו.
אולם מדבריו במשנה תורה (הלכות יסודי התורה ב, א–ב) עולה לכאורה תמונה שונה. שם כתב: "הקל הנכבד והנורא הזה מצוה לאהבו... שנאמר 'ואהבת את ה' אלוקיך' ". 
מלשון זו משמע שעצם האהבה היא המצוה, ואילו ההתבוננות במעשיו של הקב"ה אינה אלא הדרך המביאה אליה. כך משמע גם ממקומות נוספים בדברי הרמב"ם. בפתיחת הלכות יסודי התורה, במניין המצוות השייך להלכות אלו, מנה הרמב"ם: "לאהבו", וכן במניין המצוות הקצר כתב: "לאהבו, שנאמר 'ואהבת את ה' אלוקיך' ". לכאורה, מדברים אלו עולה בבירור שעצם אהבת ה' היא המצוה.
נמצא שלכאורה קיימת סתירה בין ספר המצוות, שממנו משתמע כי ההתבוננות היא גוף המצוה, לבין משנה תורה, שממנו עולה כי האהבה עצמה היא המצוה, ואילו ההתבוננות אינה אלא האמצעי להשגתה.
ר' חנניה קזיס זצ"ל, בספרו (קנאת סופרים, ספר המצוות, מצות עשה ג), ביאר את דברי הרמב"ם בספר המצוות בשתי דרכים:
1. המצוה היא עצם אהבת ה'. ההתבוננות במצוותיו ובפעולותיו של הקב"ה אינה אלא האמצעי שעל ידו מגיע האדם לאהבה. נמצא שאין ההתבוננות עצמה המצוה, אלא ההשגה בקב"ה והתענוג בהשגתו, שהיא אהבת ה'.
2. המצוה היא ההתבוננות במצוותיו ובפעולותיו של הקב"ה, ואילו האהבה באה ממילא בעקבות התבוננות זו.
מדבריו נראה שהוא נוטה לפירוש השני. אולם, לפי הבנה זו חוזרת ומתעוררת הסתירה בין דברי הרמב"ם בספר המצוות לבין דבריו במשנה תורה.
ונראה ליישב, שכיוון שההתבוננות נועדה להביא את האדם לידי אהבת ה', ניתן להגדיר את המצוה כמצות אהבת ה', אף שמעשה המצוה הוא ההתבוננות המביאה לידי אהבה. הרמב"ם הגדיר את המצוה על שם תכליתה – אהבת ה' – ואילו דרך קיומה היא על ידי ההתבוננות.
אפשר ליישב את הדברים גם על פי היסוד שחידש הרב יוסף דוב הלוי סולובייצ'יק זצ"ל, בספרו "על התשובה," המחלק בין מהות המצוה לבין מעשה המצוה. כך, למשל, במצות תפילה, מהות המצוה היא עבודת ה', ואילו מעשה המצוה הוא התפילה בפועל. וכן במצות תשובה, מהות המצוה היא עצם התשובה, ואילו מעשה המצוה הוא הווידוי.
לפי יסוד זה, ניתן לומר שגם במצות אהבת ה' יש להבחין בין מהות המצוה לבין מעשה המצוה. מהות המצוה היא אהבת ה', ואילו מעשה המצוה הוא ההתבוננות במצוותיו ובפעולותיו של הקב"ה, המביאה את האדם לידי אהבה.
נראה להוסיף שני הסברים מדוע הרמב"ם לא הגדיר את עצם האהבה כמעשה המצוה.
ראשית, הרמב"ם סבור שעיקר מעלתו של האדם היא בשכלו. כך כתב במורה הנבוכים (חלק א, פרק א):
ובגלל ההשגה השכלית הזו נאמר בו בצלם אלוקים ברא אותו... ותהיה הכוונה באמרו 'נעשה אדם בצלמנו כדמותנו' – הצורה המינית, והיא ההשגה השכלית, לא התבנית והתואר.
לפי זה, מובן שמצות אהבת ה' מוטלת בראש ובראשונה על כוח השכל. ההתבוננות השכלית היא המביאה את האדם לידי אהבת ה', ולכן היא מעשה המצוה.
הסבר נוסף הוא, שלכאורה אי אפשר לצוות על הרגש. כך מצינו שגם במצות האמונה לא כתב הרמב"ם שהמצוה היא להאמין, אלא לידע שיש שם מצוי ראשון (הלכות יסודי התורה א, א). נמצא שגם שם הטיל הרמב"ם את החיוב על ההכרה והידיעה, ולא על ההרגשה.
אולם נראה שקשה לבאר כך את שיטת הרמב"ם. בהקדמתו למסכת אבות (פרק ב – שמונה פרקים) כתב הרמב"ם שאפשר לצוות גם על המידות. כמו כן, בספר המצוות (שורש ט) כתב שציוויי התורה נחלקים לארבעה תחומים: דעות, פעולות, מידות ודיבור. הרי שלדעתו יש מצוות המוטלות גם על המידות, ולא רק על המעשים או על הידיעה השכלית.
בעניין זה ראויים לציון דברי בעל ה"שפת אמת" (פרשת ואתחנן, תרל"ד), שכתב:
קושית המפרשים בשם הרמב"ם על מצות 'ואהבת' וכדומה, איך שייך ציווי בדבר התלוי בטבע האדם... והאמת כי הקושיא היא עצמה התירוץ, שמזה נלמד שיש בטבע כל איש ישראל לאהוב להשם יתברך בכל לבו ונפשו, ורק שנטמן בעומק הלב, ועל ידי הרצון והתשוקה למצוא זאת האהבה – על זה נאמר 'יגעתי ומצאתי'. 
בנוגע לדרך להגיע לאהבת ה', נראה שלכאורה קיימת סתירה נוספת בדברי הרמב"ם.
בהלכות יסודי התורה ביאר הרמב"ם שהדרך להגיע לאהבת ה' היא על ידי ההתבוננות במעשיו ובברואיו של הקב"ה. לעומת זאת, בספר המצוות כתב שהדרך להגיע לאהבת ה' היא על ידי ההתבוננות במצוותיו ובפעולותיו.
נושאי כלי הרמב"ם עמדו על סתירה זו והציעו לה מספר יישובים.
בעל ספר "פיקודי ישרים" (מצוה ג) כתב שני תירוצים.
לדבריו, גם במשנה תורה קושר הרמב"ם את לימוד התורה לתהליך השגת חכמתו של הקב"ה ואהבתו. הרמב"ם קובע שההתבוננות במצוותיו היא תנאי מוקדם להתבוננות בפעולותיו (הלכות יסודי התורה ד, יג). ארבעת הפרקים הראשונים של הלכות יסודי התורה מוקדשים לביאור מעשה בראשית ומעשה מרכבה. מתוך העיון בעניינים אלו, המכונים בפי הרמב"ם "פרדס", מגיע האדם לאהבת ה'. אולם, כדי שיוכל להיכנס ל"פרדס" עליו להכשיר את עצמו תחילה באמצעות ההתבוננות במצוותיו.
לפי זה, כאשר כתב הרמב"ם בהלכות יסודי התורה שהדרך לאהבת ה' היא על ידי ההתבוננות בפעולותיו, כלולה בכך גם ההתבוננות במצוותיו, שהיא ההכנה ההכרחית להתבוננות בפעולותיו.
אולם נראה שקשה לקבל יישוב זה. מן הספרי שהביא הרמב"ם בספר המצוות משמע שההתבוננות במצוות עצמה מביאה לידי הכרת הבורא ואהבתו, ולא רק מכשירה את האדם להתבוננות בפעולותיו. לפי דברי "פיקודי ישרים", ההתבוננות במצוות אינה אלא שלב מקדים, ואילו עיקר האהבה באה מן ההתבוננות בפעולותיו, ולכאורה אין זה עולה מפשט דברי הספרי.
תירוץ נוסף כתב בעל "פיקודי ישרים," ולפיו כאשר כתב הרמב"ם בספר המצוות שיש להתבונן ב"מצוותיו", אין כוונתו לכלל מצוות התורה, אלא למצוות העוסקות בידיעת מציאות ה' ובייחודו. לדעת הרמב"ם, עניינים אלו הם עיקר תוכנו של מעשה מרכבה.
לפי זה, אין כל סתירה בין ספר המצוות לבין משנה תורה. בשני המקומות מדובר באותו עניין עצמו: ההתבוננות ב"מצוותיו" היא ההתבוננות בענייני מעשה מרכבה, ואילו ההתבוננות ב"פעולותיו" היא ההתבוננות במעשה בראשית. גישה זו נתמכת גם בדברי הרמב"ם במורה הנבוכים (חלק ג, פרק נב), שכתב כי ההשקפות שהתורה מלמדת בדבר מציאות ה' וייחודו מביאות את האדם לידי אהבת ה'. 
אולם גם יישוב זה אינו פשוט. הרמב"ם כתב בהלכות יסודי התורה: "והיאך היא הדרך לאהבתו", ומיד השיב שהדרך היא על ידי ההתבוננות במעשיו ובברואיו של הקב"ה. אם אכן התכוון גם למעשה מרכבה, היה ראוי להזכירו במפורש.
אמנם אפשר לדחוק ולומר שכוונת הרמב"ם היא ש"מעשיו" רומזים למעשה מרכבה, ואילו "ברואיו הנפלאים והגדולים" רומזים למעשה בראשית. לפי זה, "מעשיו" מקבילים ל"מצוותיו", ו"ברואיו" מקבילים ל"פעולותיו".
משום כך נראה שיש ללכת בכיוון שהציע ר' חנניה קזיס זצ"ל בספר קנאת סופרים (מצוה ג). לדבריו, הרמב"ם לא הזכיר בהלכות יסודי התורה את ההתבוננות במצוות, מפני שבאותו מקום עסק בעיון במעשה בראשית ובמעשה מרכבה, ואילו עניין ההתבוננות במצוות שייך להלכות תלמוד תורה, ושם מקומו להתבאר. כידוע, הרמב"ם הקפיד מאוד על סדר חיבורו, וכל עניין נתבאר במקום הראוי לו.
אולם על דברי בעל קנאת סופרים השיג הרב יעקב ניסן רוזנטל זצ"ל, בספר "משנת יעקב" (הלכות יסודי התורה ב, ב), וכתב:
ודבריו צריכים ביאור, דלפי דרכו היה צריך הרמב"ם להזכיר בהלכות תלמוד תורה מה שכתב בספר המצוות, שגם על ידי שיחשוב ויתבונן במצוותיו ובמאמריו יבוא לידי אהבת ה', וכמו שכתב בהלכות יסודי התורה לגבי ההתבוננות בפעולותיו. והרמב"ם לא הזכיר כלל מזה בהלכות תלמוד תורה, וצריך עיון. 
ונראה ליישב את קושייתו, שאין להשוות בין ההתבוננות במעשה בראשית לבין ההתבוננות בתורה.
אלמלא מצות אהבת ה', לא היה חיוב להתבונן במעשה בראשית כדי להגיע להכרת הבורא. משום כך היה על הרמב"ם לכתוב בהלכות יסודי התורה שההתבוננות במעשה בראשית היא הדרך המביאה לידי אהבת ה'. 
לעומת זאת, ההתבוננות בתורה אינה נובעת ממצות אהבת ה', אלא ממצות תלמוד תורה, שהיא מצוה עצמאית. לפיכך, לא היה צורך שהרמב"ם יכתוב בהלכות תלמוד תורה שיש ללמוד תורה כדי להגיע לאהבת ה', שכן עצם מצות תלמוד תורה מחייבת את האדם לעסוק בתורה, וממילא יגיע גם לידי אהבת ה'.
אולם נראה שיש להקשות קושיה אחרת על דברי בעל "קנאת סופרים".
אילו היה הרמב"ם, בהלכות יסודי התורה, עוסק בחיוב להתבונן במעשה בראשית בלבד, היה מקום לומר שהשאיר את הדיון בהתבוננות בתורה להלכות תלמוד תורה. אולם אין זו לשון הרמב"ם.
הרמב"ם לא כתב שם שיש חיוב להתבונן במעשה בראשית, אלא שאל: "והיאך היא הדרך לאהבתו". והשיב שהדרך היא על ידי ההתבוננות במעשיו ובברואיו של הקב"ה.
מלשון זו משמע שהרמב"ם בא ללמד את הדרך שבה זוכה האדם לאהבת ה'. אם כן, היה עליו להזכיר גם את ההתבוננות במצוותיו, שהרי אף היא, לדבריו בספר המצוות, מביאה לידי אהבת ה'.
משום כך נראה שיש להציע יישוב אחר.
ייתכן שבהלכות יסודי התורה ביקש הרמב"ם לבאר את הדרך המביאה את האדם הן לאהבת ה' והן ליראתו. ההתבוננות במעשה בראשית ובברואי הקב"ה מביאה את האדם לשתי המידות כאחת, וכפי שכתב שם: תחילה האדם אוהב ומשבח ומפאר את הקב"ה, ולאחר מכן הוא נרתע לאחוריו ומתמלא יראה מפניו.
לעומת זאת, ההתבוננות במצוות התורה שייכת בעיקר למצות אהבת ה', ואינה הדרך המביאה לידי יראת ה' באותה מידה. לכן, כאשר ביקש הרמב"ם לבאר דרך אחת המביאה הן לאהבה הן ליראה, הזכיר דווקא את ההתבוננות במעשיו ובברואיו של הקב"ה.
לפי זה, אין הכרח לומר שהרמב"ם חזר בו מדבריו שבספר המצוות. בספר המצוות עסק בגדרה של מצות אהבת ה', ולכן הזכיר גם את ההתבוננות במצוותיו. לעומת זאת, בהלכות יסודי התורה ביקש לבאר את הדרך הכוללת המביאה את האדם הן לאהבת ה' הן ליראתו, ולכן התמקד בהתבוננות במעשה בראשית ובברואי הקב"ה.
אם כן, כיצד נדע שיש חיוב להתבונן בתורה כדי להגיע לאהבת ה'?
נראה שיש לקבל בזה את יסודו של בעל "קנאת סופרים". החיוב לעסוק בתורה ולהתבונן בה נתבאר על ידי הרמב"ם בהלכות תלמוד תורה, במסגרת מצות תלמוד תורה. מתוך קיום מצוה זו מגיע האדם ממילא גם לידי אהבת ה', ואין צורך לכתוב זאת פעם נוספת במסגרת הלכות יסודי התורה.
לפי דרכנו, אין סתירה בין ספר המצוות לבין משנה תורה. כל אחד מן החיבורים עוסק בנושא אחר ומדגיש היבט אחר של מצות אהבת ה', ומתוך צירוף שני המקומות מתקבלת תמונה שלמה של שיטת הרמב"ם.




